钦定古今图书集成/历象汇编/历法典/第097卷 > 题宋沈存中所铸铜仪 揭傒斯
## 钦定古今图书集成/历象汇编/历法典/第097卷 > 题宋沈存中所铸铜仪 揭傒斯

法象坤仪重，来从汴水迁。飞龙躔四极，黄道界中天。
望绝秋毫永，循环太古前。荒台明月夜，应有泪潺湲。

《益都耆旧传》：“汉洛下闳明晓天文，于地中转浑天，以
定时节。”

桓谭《新论》：杨子云好天文，问之于黄门作浑天老工，
曰：“我少能作其事，但随尺寸法度，殊不晓达其意，后
稍稍愈，到今七十，乃甫适知己，又老且死矣。今我儿
子爱学作之，亦当复年，如我乃晓知己又且复死焉。”
其言可悲可笑也。

《董卓别传》：“卓冶铸候望璇玑仪。”

《三国志陆绩传》：“绩博学多识，星历算数无不该览，著
述不废，作浑天图。”

《晋阳秋》：“吴有葛衡，明达天官，能于机巧。作浑天，使地
居中，以机动之，若天转而地正，以上应晷度。”

《晋书虞喜传》：“喜博学好古，专心经传，兼览谶纬，乃著
《安天论》以难浑盖。以散骑常侍征，不起。”

《玉海》：“义熙十三年八月，刘裕克长安。九月，先收其彝
器浑仪土圭。”〈又〉《起居注》曰：十四年相国表曰：“向者平
长安，获张衡所作浑仪土圭、历代宝器，谨遣奉送，归
之天府。”

《南史陶弘景传》：“景尝造浑天象，高三尺许，地居中央，
天转而地不动，以机动之，悉与天相会，云修道所须，
非止史官是用。”

《后魏·卢辩传》：“辩少好学，博通经籍。孝武西迁，金石律
吕晷刻浑仪，皆令辩因时制宜，皆合轨度。”

《北史信都芳传》：“芳少明算术，兼有巧思，后为安丰王
延明召入宾馆。延明家聚浑天欹器、地动、铜乌、漏刻
候风诸巧事，并图画为器准，遂令芳算之。会延明南
奔，芳乃自撰注，又著四术，周髀宗其序曰：‘汉成帝时，
学者问盖天，扬雄曰：‘盖哉未几也’。问浑天，曰：‘洛下闳
为之，鲜于妄人度之，耿中丞象之，几乎莫之息矣’’。”此
言盖差而浑密也。盖器测影，而造用之日久，不同于
祖，故云未几也。浑器量天而作乾坤大象，隐见难变，
故云几乎。是时太史令尹，咸穷研晷，盖《易》古周法，雄
乃见之，以为难也。自昔周公定影王城，至汉朝，盖器
一改焉。浑天覆观，以《灵宪》为文；盖天仰观，以《周髀》为
法。覆仰虽殊，大归是一。古之人制者所表天效元象，
芳以浑算精微，术机万首，故约本为之省要。凡述二
篇，合六法，名《四术周髀宗》

《隋书天文志》：“宋元嘉所造仪象器，开皇九年平陈后
并入长安。大业初移于东都观象殿。”

《耿询传》：“询见故人高智宝以元象直太史，询从之，受
天文算术。询创意造浑天仪，不假人力，以水转之，施
于暗室中，使智宝外候天时，合如符契。”

《大唐新语》：开元十二年，沙门一行造黄道游仪以进，
元宗亲为之序，文多不尽载。其略曰：“孰谓天大，此焉
取则？均以寒暑，分诸晷刻，盈缩不愆，列舍不忒。制器
垂象，永鉴无惑。”因遣太史官驰往安南及蔚州，测候
日影，经年乃定。

《图书编》，唐一行博览经史，武三思慕其名，请结交逃
隐，匿于僧，习梵律。元宗敕书强起之，访以安国抚人
之道，言切直无隐。受诏与率府兵曹梁令瓒造浑天
仪，铸铜为环天之象，中具列宿、赤道及周天之度数，
注水激外轮，令其自转，外络二轮，缀以日月，令与同

会，三百六十五转而日适一周天。”于仪象正合置水
柜，为地平仪，半在地下，晦明朔望，迟速有准。立木人
二于地平上，其一前置鼓以候刻，每历一刻，能自按
鼓击之；其一前置钟以候辰，每历一辰，能自按钟撞
之。皆于柜内各施轮轴，钩键关锁，交“相持而然。”置《武
成殿》前示百官。

《玉海》：“开元十八年，试《新浑仪赋》。”

《枫窗小牍》：“太平兴国中，蜀人张思训制上浑仪，其制
与旧仪不同，最为巧捷。起为楼阁数层，高丈馀，以木
偶为七直人，以直七政，自能撞钟击鼓。又为十二神，
各直一时，至其时即自执辰牌循环而出，余王大父
赞善公尝入文明殿漏室中见之。”

《宋史苏颂传》：颂修两朝正史，转右谏议大夫，使契丹，
遇冬至，其国历后，宋历一日。北人问孰为是，颂曰：“历
家算术小异，迟速不同。如亥时节气交，犹是今夕，若
逾数刻，则属子时，为明日矣。或先或后，各从其历可
也。”北人以为然。使还，以奏，神宗嘉曰：“朕尝思之，此最
难处，卿所对殊善。”迁吏部尚书兼侍读。又请别制浑
仪，因命颂提举。颂既邃于律历，以吏部令史韩公廉
晓算术，有巧思，奏用之。授以古法，为“台三层，上设浑
仪，中设浑象，下设司辰，贯以一机，激水转轮，不假人
力，时至刻临，则司辰出告，星辰躔度所次，占候测验，
不差晷刻，昼夜晦明，皆可推见，前此未有也。”

《沈括传》：“括迁太子中允，检正中书刑房，提举司天监
日官皆市井庸贩，法象图器，大抵漫不知。括始置浑
仪、景表、五壶浮漏，招卫朴造新历，募天下士，太史占
书，杂用士人，分方技科为五。后皆施用。”

《图书编》：“至道中韩显符、皇祐中周琮及熙宁、元丰新
造浑仪，皆不以水运。”

《石林燕语》：苏子容过省，赋“历者天地之大纪。”为本场
魁，既登第，遂留意历学。元祐初，遂命子容重修浑仪，
制作之精，皆出前古。其学略授冬官正表惟几，而创
为规模者，吏部史张士廉。士廉有巧思，子容时为侍
郎，以意语之，士廉辄能为，故特为精密。金陷京师，毁
合台，取浑仪去。今其法苏氏子孙亦不传云。

《宋史律历志》：“婺州布衣阮泰发献浑仪十论，且言《统
天》《开禧历》皆差，朝廷令造木浑仪，赐文解罢遣之。”
《金史五行志》：“明昌六年八月，大雨雷电，有龙起于浑
仪鳌趺台，忽中裂而摧，仪仆于台下。”

《春秋潜潭巴》：“璇玑者，转舒天心。玉衡者，平气立常也。
《孝经援神契》。折其玉升，失其金椎。”〈注〉“玉升金椎”，《浑仪》
之重宝也。

《述征记》：“长安南有灵台，上有铜浑天仪。”

沈括《梦溪笔谈》：予编校昭文书时，预详定浑天仪。官
长问予：二十八宿多者三十三度，少者止一度，如此
不均，何也？予对曰：“天事本无度，推历者无以寓其数。
乃以日所行，分天为三百六十五度有奇。既分之必
有物，记之然后可窥而数，于是以当度之星记之，循
黄道日之所行，一期当者止二十八宿而已，今所谓
‘距度星’”者是也，非不欲均也。黄道所由，当度之星，止
有此而已。〈注〉日所行，三百六十五日有馀而一期天，
故以一日为一度也。度如伞撩，当度，谓当正伞撩上
者。故车盖二十八弓，以象二十八宿，则予《浑仪奏议》
所谓度不可见，可见者，星也。日月五星之所由有星
焉。当度之画者，凡二十有八，谓之舍。舍所以挈度，所
以生数也。

国朝置天文院于禁中，设漏刻观天台、铜浑仪，皆如
司天监，与司天监互相检察。每夜天文院具有无谪
见云物祺祥，及当夜星次，须令于皇城门未发前到
禁中，门发后，司天占状方到。以两司奏状对勘，以防
虚伪。近岁皆是阴相计会，符同写奏，习以为常，其来
已久，中外具知之，不以为怪。其日月、五星行次，皆只
据《小历》所算躔度誊奏，不曾占候有司，但备员安禄
而已。熙宁中，予领太史，尝按发其欺，免官者六人。未
几，其弊复如故。

司天监铜浑仪，景德中历官韩显符所造，依放刘曜
时孔挺、晁崇、斛兰之法，失于简略。天文院浑仪，皇祐
中冬官正舒易简所造，乃用唐梁令瓒、僧一行之法，
颇为详备，而失于难用。熙宁中，予更造浑仪，并创为
玉壶浮漏铜表，皆置天文院，别设官领之。天文院旧
铜仪，送朝服法物库收藏，以备讲求。

《太平御览》贺道养《浑天记》：“昔记天体者有三浑仪，莫
知其始，书以齐七政，盖浑体也。二曰宣夜，夏殷法也。
三曰周髀，当周髀之所造，非周家之术也。近世复有四术，一曰方天，兴于王充。二曰轩天，起于姚信。三曰
穷天，由于虞喜。皆以臆断浮说，不足观也。惟浑天之
事，征验不疑。”

《元文类》旧仪，既多蔽碍，且距齿但有度刻而无细分，
以管望星，渐外则所见渐展，尤难取的。郭公所为仪，
但用天常赤道四游三环三距，设四游于赤道之上，
与相套在内，同附直距于四游之外，与双环两间同
结线距端。凡测日月星，则以两线相望，劈取其正中
所当之刻之度之分之秒之数。旧表公尺谓夏至之
景，尺有五寸，千里而差一寸。唐一行已尝駮议，公所
为表，五倍其旧，悬施横梁，每至日中，以符窍夹测横
梁之景，折取中数，举旧表殊。

《记纂渊海》：“盖天之学，惟唐一行知其与浑天不异。盖
天之法如绘象，止得其半；浑天之法如塑像，方得其
全。尧之历象日星，盖天法也。舜之璿玑玉衡，浑天法
也。浑法密于盖天，创意者尚略，述作者愈详也。”宣夜
人虽非之，切谓作者不为无见，但论述者失其本旨
尔。

《燕都游览志》：“观象台一名瞻象台，高百尺许，与城堞
女墙并峙，距棘闱咫尺耳。上有璇玑、玉衡、浑天、立运
诸仪，传为耶律楚材所制，乃正统十一年仿元人所
制也。”

《野获编》：“今京师巽隅逼城，观象台之巅，有浑天仪，其
质皆铜，有四柱，以龙承之，悬仪于上，制作精工，铜亦
古润，作绀色。傍另有一仪，式小不及其半，交道亦减。
又有玉衡如尺，又有铜球象天，圜体外列二十八宿，
上刻正统七年御制铭。”予按此非本朝人所办，意必
故元旧物。按宋沈括云：“司天监铜浑仪，景德中韩显”
符所造，依刘曜时孔挺、晁崇、斛兰之法。天文院浑仪，
皇祐中舒易简所造，用唐梁令瓒、僧一行法。至熙宁
括监太史局，受诏改造浑仪，置之天文院，而移天文
院旧铜仪于朝服法物库。盖宋世浑仪有三，金人入
汴，诸法物俱北去，此固蒙古得之完颜者耳。至正统
而重修则有之，且《铭》有“昔作今述”之句，知非刱矣。